Boetie en sussie brand dood in huisArgieffoto (Foto: Alexas_Fotos, Pixabay) ŉ Boetie en ŉ sussie, onderskeidelik vier en ses jaar oud, het in ŉ huisbrand in Noordwes gesterf. Kapt. Paul Ramaloko, provinsiale polisiewoordvoerder, het Donderdag gesê die twee kinders was alleen in hul plakkershut toe dit Dinsdagaand omstreeks 22:00 in Morokweng toe die brand uitgebreek het. “Die kinders het geslaap toe die hut begin brand het. Die bure het tevergeefs probeer om die brand te blus en die kinders te red,” het Ramaloko gesê. Hulle is op die toneel dood verklaar. “Ons weet nog nie waar die ouers was toe die brand uitgebreek het nie. Die oorsaak van die brand is ook nog onbekend en word ondersoek.” Die polisie ondersoek ŉ saak van brandstigting. Niemand is nog in verband met die voorval in hegtenis geneem nie.